Document ID: 32014L0011

ΚΑΤ’ ΕΞΟΥΣΙΟΔΌΤΗΣΗ ΟΔΗΓΊΑ 2014/11/ΕΕ ΤΗΣ ΕΠΙΤΡΟΠΉΣ
της 18ης Οκτωβρίου 2013
για την τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για «εξασθενές χρώμιο σε αλκαλικούς διανομείς που χρησιμοποιούνται για τη δημιουργία φωτοκαθόδων σε ενισχυτές εικόνων ακτίνων Χ μέχρι τις 31 Δεκεμβρίου 2019, και σε ανταλλακτικά για συστήματα ακτίνων Χ που διατίθενται στην αγορά της ΕΕ πριν την 1η Ιανουαρίου 2020.»
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
Εκτιμώντας τα ακόλουθα:
(1)
Η οδηγία 2011/65/ΕΕ απαγορεύει τη χρήση εξασθενούς χρωμίου στον ηλεκτρικό και ηλεκτρονικό εξοπλισμό που διατίθεται στην αγορά.
(2)
Το εξασθενές χρώμιο χρησιμοποιείται σε αλκαλικούς διανομείς που χρησιμοποιούνται για τη δημιουργία φωτοκαθόδων σε ενισχυτές εικόνων ακτίνων Χ. Η εξάλειψη ή η υποκατάστασή του εξασθενούς χρωμίου στη διαδικασία της κατασκευής των φωτοκαθόδων δεν είναι δυνατή επειδή επί του παρόντος τα υποκατάστατα και οι εναλλακτικές τεχνολογίες δεν είναι επαρκώς αξιόπιστα ή διαθέσιμα για να καλύψουν ολόκληρο το εύρος της ζήτησης προϊόντων.
(3)
Ένα μέρος του εξασθενούς χρωμίου από τη διαδικασία παραγωγής των φωτοδιόδων παραμένει αναπόφευκτα στο εσωτερικό του προϊόντος που διατίθεται στην αγορά.
(4)
Επομένως πρέπει να τροποποιηθεί αναλόγως η οδηγία 2011/65/ΕΕ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα IV της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία το αργότερο την τελευταία ημέρα του έκτου μήνα μετά την έναρξη ισχύος της. Ανακοινώνουν αμέσως στην Επιτροπή το κείμενο των εν λόγω διατάξεων.
Οι διατάξεις αυτές, όταν θεσπίζονται από τα κράτη μέλη, παραπέμπουν στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 18 Οκτωβρίου 2013.

Labels: 7
1
16